Folketing
2014-09-09

Ordføreren sagde i sin tale, at det handler om mennesker – og det er jeg fuldstændig enig i. Det handler om 60.000 mennesker, der står til at falde ud af dagpengesystemet inden udgangen af næste år. Og det er jo den realitet, som tusindvis af danske familier vågner op til hver morgen – enten at det allerede er de forhold, man lever under, eller at man frygter, at det skal ramme en selv. Det synes vi i SF er forfærdeligt, og det syntes ordføreren jo også det var, dengang han var SF'er. Og over for DR fastslog han, at det var en tragedie, og jeg citerer: Når der er tale om tusinder af mennesker, så er problemet for stort til, at vi kan vende blikket den anden vej. Så mit spørgsmål er: Hvad er det, der har ændret sig for hr. Jesper Petersen, specielt i betragtning af at tallet jo kun er blevet større i forhold til sidste år – for godt og vel et år siden – da de her bemærkninger faldt?